Na podlagi 8. člena Zakona o izobraževanju odraslih (ZIO -1) (Uradni list RS, št. 6/2018) Zasavska ljudska univerza, Trg svobode 11a, 1410 Trbovlje, objavlja razpis za vpis odraslih v javnoveljavni program Osnovna šola za odrasle.

**RAZPIS za vpis v program Osnovne šole za odrasle
šolsko leto 2024/2025, 1. semester**

Osnovna šola za odrasle

Številka odločbe vpisa v razvid: 608-01-209/2003

Število prostih mest: 30

**Pogoj za vpis**

V program osnovne šole za odrasle se lahko skladno z Zakonom o izobraževanju odraslih ZIO-1 (Uradni list RS, št. [6/18](http://www.uradni-list.si/1/objava.jsp?sop=2018-01-0222), 8. člen) vpiše oseba, ki je:

* izpolnila osnovnošolsko obveznost po programu osnovne šole oziroma osnovne šole s prilagojenim programom z enakovrednim izobrazbenim standardom, vendar ni zaključila osnovne šole, ali
* zaključila prilagojeni izobraževalni program osnovne šole z nižjim izobrazbenim standardom.

Ne glede na prejšnji odstavek se v program osnovne šole za odrasle lahko vpiše tudi oseba, ki je stara vsaj 15 let, če:

* ni mogoče ugotoviti, ali je zaključila osnovnošolsko izobraževanje oziroma izpolnila osnovnošolsko obveznost, ali
* če ni zaključila osnovnošolskega izobraževanja oziroma izpolnila osnovnošolske obveznosti zaradi izjemnih okoliščin, zaradi katerih je bilo ogroženo njeno življenje ali zdravje (npr. vojna, naravne nesreče).

**Postopek in rok za vpis ter predložitev ustrezne dokumentacije**

V program osnovne šole za odrasle vpisujemo v **jesenskem semestru** od 2. 9. do 20. 9. 2024 oz. do zapolnitve prostih mest. V **spomladanskem semestru** pa je vpis mogoč od 6. 1. do 31. 1. 2025.

Vpišete se osebno v svetovalni pisarni na Zasavski ljudski univerzi (Trg svobode 11 a, Trbovlje ali Cankarjev trg 4, Zagorje) v času uradnih ur (od ponedeljka do četrtka od 8. do 15. ure in ob petkih od 8. do 13. ure) ali izven tega termina po predhodnem dogovoru z organizatorko izobraževanja.

Ob vpisu je potrebno predložiti:

* potrdilo o izpolnjeni osnovnošolski obveznosti,
* originalno spričevalo zadnjega razreda, ki ste ga uspešno končali,
* obvestilo o uspehu za razred, ki ste ga obiskovali, a ga niste zaključili,
* osebni dokument z EMŠO številko.

Če ste v letih od obiskovanja osnovne šole spremenili ime ali priimek, s seboj prinesite listino o spremembi imena oziroma priimka ali poročni list.

Pred vpisom v program vam bo svetovalka na ZLU predstavila možnosti vključitve in dokončanja osnovnošolskega izobraževanja. Skupaj z njo boste pregledali dokumentacijo, preverili možnosti priznavanja prehodno pridobljenega znanja in izdelali osebni izobraževalni načrt.

Merila in postopek za izbiro kandidatov v primeru omejitve vpisa:

Če bo število prijav večje od razpoložljivih mest v programu, bo Zasavska ljudska univerza v soglasju z Ministrstvom za vzgojo in izobraževanje sprejela sklep o omejitvi vpisa. O tem bodo kandidati obveščeni najpozneje do 15. 10. 2024. V primeru omejitve vpisa bo Zasavska ljudska univerza izbrala kandidate po vrstnem redu, glede na datum in uro prejete prijave do zapolnitve razpoložljivih mest.

**Predvideni roki za začetek izobraževanja:**

Izobraževanje se bo predvidoma pričelo po 23. 9. 2024.

**Potek izobraževanja**

Izvajanje programa bo organizirano v različnih oblikah: razredno-predmetna oblika, tečajna oblika, vodeno samoizobraževanje, konzultacije ali kot kombinacija vseh oblik. Kandidatom se priznajo pozitivno ocenjeni predmeti, ki so po vsebini in številu ur primerljivi s predmeti v programu osnovne šole za odrasle.

**Predmetnik**

|  |  |
| --- | --- |
| **Predmeti v programu OŠ za odrasle** | **Predvideno število ur izvajanja posameznih predmetov razredno-predmetne oblike** |
| 6. razred | 7. razred | 8. razred | 9. razred |
| **Slovenščina** | 90 | 90 | 90 | 90 |
| **Matematika** | 72 | 72 | 72 | 90 |
| **Tuji jezik (angleški)** | 72 | 54 | 54 | 54 |
| **Likovna umetnost** | 9 | 18 | 0 | 0 |
| **Glasbena umetnost** | 9 | 0 | 18 | 0 |
| **Družba** | 0 | 0 | 0 | 0 |
| **Geografija** | 25 | 25 | 20 | 25 |
| **Zgodovina** | 25 | 25 | 25 | 25 |
| **Državljanska in domovinska kultura in etika** | 0 | 0 | 12 | 12 |
| **Fizika** | 0 | 0 | 25 | 20 |
| **Kemija** | 0 | 0 | 25 | 20 |
| **Biologija** | 0 | 0 | 25 | 25 |
| **Naravoslovje** | 25 | 36 | 0 | 0 |
| **Tehnika in tehnologija** | 0 | 18 | 0 | 0 |
| **Izbirni predmet 1** | 15 | 18 | 18 | 18 |
| **Izbirni predmet 2** | 15 | 18 | 18 | 18 |

**Zaključek izobraževanja**

Ko uspešno opravite vse obveznosti, predpisane po programu, dobite javno veljavno spričevalo o zaključeni osnovni šoli. Spričevalo je enakovredno spričevalu redne osnovne šole. Po zaključku lahko [izobraževanje](https://www.cdi-univerzum.si/formalno-izobrazevanje/) nadaljujete v programih nižjega poklicnega izobraževanja, na poklicnih in strokovnih srednjih šolah ter gimnazijah.

**Stroški izobraževanja**

Izobraževanje v programu osnovne šole za odrasle je za udeležence brezplačno, saj ga financira Ministrstvo za vzgojo in izobraževanje. Če ste brezposelni in ste prijavljeni na Zavodu RS za zaposlovanje, vam svetujemo, da se o možnosti vključitve v program osnovna šola za odrasle pogovorite s svojo svetovalko. Če vas v šolo napoti svetovalka ZRSZ, boste za obiskovanje pouka nagrajeni z dodatkom za aktivnost in povrnjenimi potnimi stroški za vsak dan udeležbe pri pouku.

Z vključitvijo v program in podpisom pogodbe o izobraževanju, se udeleženec programa osnovne šole za odrasle zaveže, da bo upošteval pravila izvajalca programa ter izkazoval aktivno udeležbo z izpolnjevanjem obveznosti iz osebnega izobraževalnega načrta.

V skladu z Zakonom o izobraževanju odrasli ZIO-1 (Uradni list RS, št. 6/2018), se lahko posameznik v program osnovne šole za odrasle brezplačno vpiše največ dvakrat.

**Informativni dan**

Informativni dan za vpis v osnovno šolo za odrasle bo v četrtek, 29. 8. 2024, ob 15. uri v prostorih ZLU, Cankarjev trg 4, Zagorje ob Savi.

**Oblike podpore in pomoči**

Udeležencem programa je na voljo individualna učna pomoč z mentorjem. Učna pomoč, skladno s potrebami, poteka individualno ali skupinsko. Izvajamo jo v sodelovanju s Središčem za samostojno učenje in programoma javnega dela Pomoč pri učenju in druga pomoč otrokom, učencem, dijakom in drugim udeležencem izobraževanja.

Udeležencem programa je na voljo tudi svetovalna podpora v okviru Svetovalnega središča Zasavje, ki ga financira Ministrstvo za vzgojo in izobraževanje in se izvaja kot javna služba.

**Informacije**
Koordinatorka programa OŠ za odrasle:

Laura Kmetič Jurečič: 031 486 932, laura.kmetic-jurecic@zlu.si